Diari Oficial de la Generalitat Valenciana


Sumari del DOGV 8027, del 26-04-2017 (2017/3440)

DECRET 54/2017, de 21 d'abril, del Consell, de modificació del Decret 54/2013, pel qual s'aprova el règim urbanístic transitori del municipi de Dénia.
------------------------------------------------------------------------------------------------------------------------------------------------------

### Dades del document

Número de DOGV
:   8027

Data del DOGV
:   26-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3440


Data del document
:   21-04-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Decret

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori
    * Dénia
    * legislació
    * administració local
    * pla d'urbanisme

DECRET 54/2017, de 21 d'abril, del Consell, de modificació del Decret 54/2013, pel qual s'aprova el règim urbanístic transitori del municipi de Dénia. [2017/3440]  
Mitjançant el Decret 54/2013, de 26 abril, del Consell, modificat pel Decret 112/2013, de 2 d'agost, del Consell, es va suspendre la vigència del Pla general d'ordenació urbana de Dénia de 1972 i es va establir un règim urbanístic aplicable transitòriament, mentres culmine el procediment d'aprovació del pla general en tràmit i fins a un termini màxim de quatre anys.  
L'Ajuntament de Dénia està tramitant el seu nou Pla General després d'haver obtingut el document ambiental de referència i d'haver aconseguit formular una versió preliminar del Pla General el juliol de 2012, que es va exposar al públic, només als efectes ambientals, aqueix mateix mes, i després de l'aprovació de la nova Llei 5/2014, de 25 de juliol, d'ordenació del territori, urbanisme i paisatge (d'ara en avant LOTUP), es va optar per la redacció del Pla General Estructural i es va formular una versió preliminar d'aquest PGE que es va exposar al públic (45 dies) al desembre 2014 i, una volta corregida basant-se en les al·legacions estimades, novament al març de 2015 (20 dies), versió de la qual es van sol·licitar informes sectorials. Diversos d'aquests informes, concretament els relatius a recursos hídrics, mobilitat, inundabilitat i ordenació territorial, han formulat objeccions substantives, i complir-los implica la introducció d'alteracions substantives que alteren el model urbanístic proposat.  
L'Ajuntament de Dénia va sol·licitar davant l'òrgan ambiental una pròrroga de dos anys del termini de vigència del document de referència, assimilat al document d'abast. Amb data 16 d'agost de 2016, la Subdirecció General d'Avaluació Ambiental va considerar justificada aquesta petició i va prorrogar la vigència del document de referència fins al 20 d'agost de 2018, per la qual cosa, congruentment amb els actes propis de l'administració de la Generalitat, resulta procedent ampliar igualment el termini del règim urbanístic transitori del municipi de Dénia.  
Donada la complexitat que suposa la tramitació del nou Pla General i considerant que aquest document no estarà conclòs abans de la finalització de la vigència del Decret 54/2013, el pròxim 3 de maig de 2017, és necessari ampliar el termini de vigència del règim urbanístic transitori en el municipi de Dénia.  
Tant el Decret 54/2013, del Consell, com el Decret 112/2013, de modificació d'aquell, es van dictar a l'empara d'allò que disposava la norma urbanística vigent en aqueix moment (Llei 16/2005, de la Generalitat, Urbanística Valenciana, LUV), que establia en el seu article 102 que l'esmentat règim transitori havia d'establir-se per decret del Consell. Per raons de seguretat jurídica s'ha considerat que la modificació ha d'adoptar també la forma de decret del Consell.  
Per això, a proposta de la consellera d'Habitatge, Obres Públiques i Vertebració del Territori i amb la deliberació prèvia del Consell, en la reunió de 21 d'abril de 2017,  
  
DECRETE  
  
Article únic. Modificació de l'article 3 del Decret 54/2013  
S'aprova la modificació de l'article 3 del Decret 54/2013, de 26 d'abril, pel qual se suspén la vigència del Pla general d'ordenació urbana de Dénia de 1972, i s'estableix el règim urbanístic transitori aplicable mentres culmine el procediment d'aprovació del pla general en tràmit, que queda redactat en els termes que figuren en l'annex d'aquest decret.  
  
  
DISPOSICIÓ FINAL  
  
Única. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
València, 21 d'abril de 2017  
  
El president de la Generalitat,  
XIMO PUIG I FERRER  
  
La consellera d'Habitatge, Obres Públiques i Vertebració del Territori,  
MARÍA JOSÉ SALVADOR RUBERT  
ANNEX  
Modificació de l'article 3 del Decret 54/2013,   
de 26 d'abril, del Consell  
  
Es modifica l'article 3 del Decret 54/2013, de 26 d'abril, del Consell, que queda redactat de la manera següent:  
  
«Article 3. Duració dels efectes d'aquest decret  
Aquest decret estarà en vigor fins al 3 de maig de 2019, llevat que abans d'aquesta data entre en vigor el Pla General de Dénia, moment en què quedarà automàticament derogat.»